b'\n_START_ARTICLE_\nP\xc3\xa4evakivi\n_START_PARAGRAPH_\nP\xc3\xa4evakivi on silikaatsete kivimit moodustavate mineraalide r\xc3\xbchm._NEWLINE_P\xc3\xa4evakivid on k\xc3\xb5ige olulisemad kivimit moodustavad mineraalid, neist koosneb 60% maakoorest. P\xc3\xa4evakivid kuuluvad v\xc3\xa4ga paljude kivimite koostisse, peaaegu k\xc3\xb5ik tardkivimid sisaldavad p\xc3\xa4evakive. Erandeiks on ultraaluselised ning harvaesinevad leeliskivimid. Peaaegu t\xc3\xa4ielikult koosneb p\xc3\xa4evakividest n\xc3\xa4iteks tardkivim anortosiit. Et p\xc3\xa4evakivid on tardkivimeis nii levinud, kasutatakse neid ka tardkivimite klassifitseerimiseks (QAPF-diagramm). P\xc3\xa4evakivid moodustavad suure osa ka moondekivimite koostisest ning hoolimata suhteliselt kergest murendatavusest on nad purdsetetes (liivas ja kruusas) kvartsi j\xc3\xa4rel t\xc3\xa4htsuselt teiseks mineraalir\xc3\xbchmaks._NEWLINE_Hoolimata sellest, et nimetuses sisaldub s\xc3\xb5na "kivi", on tegemist mineraalide, mitte kivimitega._NEWLINE_P\xc3\xa4evakivi on tavaline l\xc3\xa4hteaine keraamika ja geopol\xc3\xbcmeeride tootmisel. Geoloogias ja arheoloogias kasutatakse p\xc3\xa4evakivi termoluminestsentsdateerimisel ja optilisel dateerimisel._NEWLINE_2005. aastal oli maailma suurim p\xc3\xa4evakivitootja Itaalia, kes andis ligi viiendiku maailmatoodangust. Itaaliale j\xc3\xa4rgnesid T\xc3\xbcrgi, Hiina ja Tai.\n_START_SECTION_\nKeemia\n_START_PARAGRAPH_\nEnamasti jagatakse p\xc3\xa4evakivid koostise alusel kahte r\xc3\xbchma, milleks on leelisp\xc3\xa4evakivid ehk kaalium-naatriump\xc3\xa4evakivid ((K,Na)[AlSi\xe2\x82\x83O\xe2\x82\x88]) ning plagioklassid ehk naatrium-kaltsiump\xc3\xa4evakivid (Na[AlSi\xe2\x82\x83O\xe2\x82\x88] \xe2\x80\x93 Ca[Al\xe2\x82\x82Si\xe2\x82\x82O\xe2\x82\x88]). Leelisp\xc3\xa4evakivid ei ole leeliselised keemilises m\xc3\xb5ttes, nimi tuleb sellest, et kaalium ja naatrium on leelismetallid. Tavaliselt kujutatakse p\xc3\xa4evakivide koostist kolmnurkdiagrammil, mille nurkadeks on K[AlSi\xe2\x82\x83O\xe2\x82\x88] (ortoklass, Or), Na[AlSi\xe2\x82\x83O\xe2\x82\x88 (albiit, Ab) ning Ca[Al\xe2\x82\x82Si\xe2\x82\x82O\xe2\x82\x88] (anortiit, An). Leelisp\xc3\xa4evakivides ei \xc3\xbcleta plagioklassi osat\xc3\xa4htsus k\xc3\xbcmmet protsenti ning vastupidi, plagioklassides ei ole leelisp\xc3\xa4evakivi komponenti \xc3\xbcle k\xc3\xbcmne protsendi. Albiiti peetakse enamasti plagioklasside hulka kuuluvaks, kuid kindlat piiri leelisp\xc3\xa4evakivide (peamiselt ortoklasside) ja plagioklasside vahel pole, mist\xc3\xb5ttu ka albiit v\xc3\xb5i v\xc3\xa4hemalt osa albiidi kaasatakse v\xc3\xa4ljast m\xc3\xb5nikord leelisp\xc3\xa4evakivide hulka._NEWLINE_Kokkuv\xc3\xb5tvalt v\xc3\xa4ljendatakse p\xc3\xa4evakivide keemilist valemit nii: M[Al(Al,Si)\xe2\x82\x83O\xe2\x82\x88], kus "M" on kaalium, naatrium, kaltsium, baarium, rubiidium, strontsium v\xc3\xb5i raud.\n_START_SECTION_\nOmadused\n_START_PARAGRAPH_\nP\xc3\xa4evakivid on enamasti valget v\xc3\xa4rvi. Graniidile punaka tooni andev kaaliump\xc3\xa4evakivi on v\xc3\xa4rvunud punaseks t\xc3\xa4nu lisanditele. P\xc3\xa4evakivide k\xc3\xb5vadus Mohsi astmikul on 6. Nad kuuluvad trikliinsesse ja monokliinsesse s\xc3\xbcngooniasse. P\xc3\xa4evakividel on hea kahesuunaline l\xc3\xb5henevus._NEWLINE_P\xc3\xa4evakivide hulka kuuluvad mineraalid on n\xc3\xa4iteks sanidiin, ortoklass, mikrokliin, albiit, anortiit, andesiin jne._NEWLINE_P\xc3\xa4evakivide murenemisel tekivad savimineraalid. Tardkivimite koostises olnud kvartsist saab murenedes liiv. Seet\xc3\xb5ttu ongi liiv ja savi nii levinud setted.'